**LEES: KOLOSSENSE 2:20 – 3:4**

**Hoe leef mens aan die anderkant van die dood?**

**1. Hoe leef mens in die lig van die opstanding?**

Hoe leef ‘n mens in die lig van die opstanding? Hoe leef jy nou dat Jesus Christus opgestaan het uit die dood? Ek moet sê ek weet nie mooi nie. Ek is nie presies seker nie. In elk geval nie in die sin van ‘n mooi netjiese lysie van moets en moenies nie. En dit klink vir my asof ek maar moet gewoond raak aan hierdie nie mooi weet nie. Ek moet rustig wees daarmee dat alles nie wit en swart is nie. Want as ‘n mens die Here se Woord lees, dan is Paulus se briewe vol daarvan. **1 Korintiërs 13**: “Nou kyk ons in ‘n dowwe spieël en sien ‘n raaiselagtige beeld, maar eendag sal ons alles sien soos dit werklik is. Nou ken ek net gedeeltelik, maar eendag sal ek ten volle ken...” En **Romeine 11**: “Hoe ondeurgrondelik is God se oordele, hoe onnaspeurlik sy weë! Wie ken die bedoeling van die Here? Wie gee Hom raad? Wie bewys Hom ‘n guns sodat Hy verplig is om iets terug te doen?” Onthou, Paulus skryf hierdie aan die gemeentes dekades na Jesus Christus se opstanding en hemelvaart. En dis nie net Paulus nie. Johannes skryf dieselfde in sy briewe: **1 Johannes 3**: “Dis is nog nie geopenbaar wat ons sal wees nie, maar ons weet dat, wanneer Jesus kom, ons soos Hy sal wees.” *Dit is nog nie geopenbaar wat ons sal wees nie...* En nou ook in hierdie gedeelte waarna ons vanoggend geluister het. **Kolossense 3:3,4** “want julle het gesterwe, en julle lewe is saam met Christus verborge in God. Wanneer Christus, wat julle lewe is, by sy wederkoms verskyn, sal julle ook saam met Hom verskyn en in sy heerlikheid deel.”

Wat sou dit beteken **dat ons lewe saam met Christus verborge is in God**? Die Griekse woord wat hier gebruik word is *kekruptai*, en mens hoor iets daarvan in ons Afrikaanse woord “kripties.” Die waarheid, die betekenis van ons lewe is in Jesus Christus weggesteek. In sy lewe en dood en opstanding is die geheim van ware lewe opgesluit. Maar Christus self is verborge in God, en ons lewe saam met Hom. Dis eers wanneer Christus, wat julle lewe is, met sy wederkoms verskyn, dat julle ook saam met Hom sal verskyn en in sy heerlikheid deel. Dis merkwaardige woorde hierdie, is dit nie. Die ware betekenis van die lewe, van jou en van my lewe sal eers oopgemaak word wanneer Jesus Christus in heerlikheid verskyn en dan sal die heerlikheid van ons lewe ook skyn. Maar tot dan is daar ook ‘n stuk verborgenheid aan die lewe, ‘n misterie – iets om ons oor te verwonder, soos ons ook verlede Sondag gehoor het. Hoe laat dit jou voel om te weet dat jou eie lewe, en die betekenis van jou lewe en selfs die presiese hoe en wat daarvan ‘n geheim is - selfs vir jóú. Selfs jy, wat jou eie lewe lewe, weet nie mooi presies wat die diepste geheim daarvan is nie. Dis saam met Jesus Christus verborge in God. Hoe laat dit jou voel? Ongemaklik? Opstandig? Of is daar dalk ‘n groot stuk troos daarin om te weet dat jy nie alles weet – selfs van jouself nie. Hoe leef ‘n mens na die opstanding? Ek weet nie mooi nie, want die diepste geheim van my lewe is in Jesus Christus verborge in God aan die anderkant van die dood.

**2. Wat ek wel weet: sommige goed moet val**

Wat ek wel kan weet is dat sommige goed waarvan ek vroeër so seker was nie meer so seker is, of hoef te wees nie. Hoor wat skryf Paulus: “Julle het saam met Christus gesterwe en is dus dood vir die wettiese godsdienstige reëls van hierdie wêreld.” Omdat my lewe in Jesus Christus weggesteek is aan die anderkant van die dood is daar sekere goed in die lewe, wat dalk vroeër vir my baie seker was, wat maar kan val, of dalk selfs móét val. Onthou, in die tyd toe Paulus hierdie brief geskryf het was daar nie so ‘n groot skeiding tussen godsdiens en die res van die lewe, soos wat baiekeer vandag in ons wêreld gemaak word nie. Godsdiens het oor die hele lewe gegaan en was in die hele lewe gewees. Wanneer ons dus hier hoor van wettiese godsdienstige reëls moet ons dit nie in ons terme verstaan as ou tradisionele gebruike, soos dat mans moet staan as daar gebid word en vrouens sit, of dat dit vir sekere mense belangrik is om met mooi klere kerk toe te kom, of om uit die 1953 Afrikaanse vertaling te lees nie. Daardie wettiese godsdienstige reëls was gladnie so beperk nie – dit het oor die hele lewe gegaan. Dit het gegaan oor hoe mense hulle lewe inrig – wat was vir hulle aanvaarbaar en wat nie, wat het hulle van wat geskei en wat het hulle bymekaar gegroepeer. En dit doen ons tog ook maar heeltyd in ons lewe van elke dag, doen ons nie. Ons maak kategorieë van wat aanvaarbaar is, en wat nie. Wat is in en wat is uit. Wie hoort waar. Ons noem dit dalk net nie heilig en wêrelds, of rein en onrein nie, maar ons maak ook sulke skeidings in ons lewe.

Hou dit in gedagte en luister dan weer saam met my na hierdie woorde: “Julle het saam met Christus gesterwe en is dus dood vir die wettiese godsdienstige reëls van hierdie wêreld. Waarom lewe julle dan nog asof julle aan hierdie wêreld behoort? Waarom gehoorsaam julle allerhande voorskrifte soos: ‘Hieraan mag jy nie vat nie! Daaraan mag jy jou mond nie sit nie! Daaraan mag jy nie raak nie!’?” Hoor mooi: omdat ons saam met Christus gesterwe het is daar sekere indelings wat die wêreld maak wat moet val: as jy so groot nuwe kar ry is jy in, as jy so ‘n klein ou karretjie ry is jy uit. As jy hierdie velkleur is, is jy deel van mý mense, as jy nie is nie, is jy uit. As jy ‘n man is dan is dit wat jy mag doen en nie mag doen nie, as jy ‘n vrou is, dan is dit wat jy mag doen en nie mag doen nie. Wat daarvan as dit dalk is wat die Here vanoggend in hierdie gedeelte vir ons sê: niemand van ons ken die diepste geheim van ons lewe nie, want dit is in Jesus Christus verborge in God. Maar wat ons wel weet is dat sekere goed wat ons gedink het ons weet nie meer so seker is nie. Soveel so dat dit saam met Christus moet sterf en agtergelaat moet word.

**3. Streef**

En dan, wat ons verder weet is dat ons ‘n nuwe soort lewe saam met Jesus Christus aan die anderkant van die dood kan en moet lewe: “Aangesien julle saam met Christus uit die dood opgewek is, moet julle strewe na die dinge daarbo waar Christus is, waar Hy aan die regterhand van God sit. Rig julle gedagtes op die dinge wat daarbo is...” Wat sou hierdie woorde dan nou vir ons beteken? Onthou in die eerste plek dat ons dit natuurlik nie regtig ruimtelik moet verstaan in terme van bo en onder nie. God is nie in ‘n ruimtelike sin bo ons nie. En die regterhand van God is nie ‘n ander plek in ruimte of tyd nie. Maar die punt is daar is ‘n méér. Daar is ‘n oneindig groter werklikheid as wat ons met ons sintuie en met ons verstand kan begryp. ‘n Nuwe, ware, ewige lewe wat in Jesus Christus verborge is in God. En hierna moet ons strewe. Hierna moet ons uitsien. Die strewe, die verlange is wat die Heilige Gees gebruik, is die stem van die Heilige Gees in jou en my en ons lewe wat ons aantrek na groter volheid toe.

Die lewe is nog baie meer heel en vol as wat ek ooit kon dink. Selfs al is my lewe nou hoe vlenters, of hoe heel – die lewe is nog baie meer heel as dit. En daarna word ek uitgenooi om te smag en daarheen word ek uitgenooi om op reis te bly.

Is dit nie ‘n wonderlike troos vir ons as gelowiges dat ons nie presies weet hoe om te lewe in die lig van die opstanding nie? Aan die een kant is daar goed wat maar laat gaan kan word. Selfs goed wat ons dalk gedink het baie vas en seker was. En dalk is daar spesifieke goed in jou lewe waaraan jy dalk vandag in hierdie verband kan dink. Aan die anderkant is daar ‘n lewe van uitsien, van strewe, van verlang want die volheid is nog nie hier nie. Ons sien so uit dat die heerlikheid van menswees en van die wêreld sal verskyn wanneer Christus in heerlikheid verskyn. In Hom word alles saamgevat tot ‘n geheel, in Hom kom alles tot ‘n volle ontplooiing. So, kom ons verbly ons ook in die nie weet nie. Kom ons gee ons oor aan die Heilige Gees wat die verlange in ons wil bewerk.

AMEN